IZVEDBENI SKLEP KOMISIJE

z dne 13. julija 2011

o sprejetju smernic za poročanje s strani držav članic na podlagi Direktive 2010/40/EU Evropskega parlamenta in Sveta

(notificirano pod dokumentarno številko C(2011) 4947)

(2011/453/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2010/40/EU Evropskega parlamenta in Sveta z dne 7. julija 2010 o okviru za uvajanje inteligentnih prometnih sistemov v cestnem prometu in za vmesnike do drugih vrst prevoza (1) ter zlasti člena 15(2) Direktive,

ob upoštevanju naslednjega:

V skladu s členom 17(1) Direktive 2010/40/EU morajo države članice do 27. avgusta 2011 Komisiji predložiti poročilo svojih nacionalnih dejavnostih in projektih v zvezi s prednostnimi področji.

V skladu s členom 17(2) Direktive 2010/40/EU morajo države članice do 27. avgusta 2012 predložiti informacije o nacionalnih ukrepih ITS, ki so predvideni za naslednjih pet let.

Ukrepi, predvideni s tem sklepom, so v skladu z mnenjem evropskega odbora za ITS, ustanovljenega na podlagi člena 15(1) Direktive 2010/40/ES –

SPREJELA NASLEDNJI SKLEP:

Člen 1

Sprejmejo se smernice za poročanje držav članic, določene v Prilogi.

Člen 2

Ta sklep je naslovljen na države članice.

(1) UL L 207, 6.8.2010, str. 1.

PRILOGA

SMERNICE ZA POROČANJE DRŽAV ČLANIC NA PODLAGI DIREKTIVE 2010/40/EU

1. Začetno poročilo

V poročilu iz člena 17(1) Direktive 2010/40/EU (v nadaljnjem besedilu: začetno poročilo) je treba predstaviti trenutno stanje nacionalnih dejavnosti in projektov v zvezi s prednostnimi področju iz člena 2 in Priloge I k Direktivi 2010/40/EU.

Začetno poročilo mora vključevati uvod s splošnim pregledom nacionalnih dejavnosti in projektov ter ustreznimi kontaktnimi informacijami v državah članicah (ime organizacije, vrsta organizacije (ministrstvo/nacionalni organ/izvajalec/drugo), ime kontaktne osebe, e-poštni naslov, telefonska številka, itd.)

Začetno poročilo mora vsebovati tudi opis nacionalnih dejavnosti in projektov na vsakem prednostnem področju, vključno z opisom ustreznih pobud, njihovim ciljem, časovnim okvirom, ključnimi točkami, viri, glavnimi zainteresiranimi stranmi in statusom, če je to ustrezno in država članica meni, da je pomembno.

Kadar je to mogoče, je treba predložiti številske podatke, da bi lahko bolje izmerili uspeh in olajšali morebitno primerjalno analizo v prihodnosti.

2. Informacije o nacionalnih ukrepih ITS

Informacije o nacionalnih ukrepih ITS, predvidenih v naslednjem petletnem obdobju, iz člena 17(2) Direktive 2010/40/EU morajo biti sestavljene iz splošnega poročila o dejavnostih, načrtovanih v naslednjih petih letih, v zvezi z uporabo ITS v državi članici. To poročilo mora vsebovati vsaj naslednje:

(a) opis nacionalnega pristopa in/ali strategije o razvoju in uporabi ITS, vključno z glavnimi cilji;

(b) opis tehničnega in pravnega okvira, ki se uporablja za razvoj in uporabo ITS;

(c) opis dejavnosti v zvezi z uporabo ITS;

(d) opis nacionalnih prednostnih področij za dejavnosti in povezane ukrepe, vključno z navedbo, kako so ta povezana s prednostnimi področji iz člena 2 Direktive 2010/40/EU;

(e) izvajanje trenutnih in načrtovanih ukrepov, vključno z: — instrumenti, — viri, — posvetovanjem in dejavnimi zainteresiranimi stranmi, — ključnimi točkami in — spremljanjem.

3. Poročila o napredku

Poročila, ki jih je treba predložiti v skladu s členom 17(3) Direktive 2010/40/EU (v nadaljnjem besedilu: poročila o napredku), morajo biti sestavljena enako kot začetno poročilo in v njih mora biti poudarjen napredek, ki je bil dosežen v času od predhodnega poročila.